SK Úradný vestník Európskej únie L 137/26

ROZHODNUTIE č. 1/2005 STABILIZAČNEJ A ASOCIAČNEJ RADY EÚ–CHORVÁTSKO

z 26. apríla 2005,

ktorým prijíma svoj rokovací poriadok vrátane rokovacieho poriadku Stabilizačného a asociačného výboru

(2005/404/ES)

STABILIZAČNÁ A ASOCIAČNÁ RADA,

so zreteľom na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Chorvátskou republikou (ďalej len „Chorvátsko“) na strane druhej, a najmä na jej články 110 a 111,

keďže uvedená dohoda nadobudla platnosť 1. februára 2005,

ROZHODLA TAKTO:

Článok 1

Predsedníctvo

Stabilizačnej a asociačnej rade predsedá striedavo počas dvanástich mesiacov zástupca Rady Európskej únie v mene Spoločenstva a jeho členských štátov a zástupca vlády Chorvátska. Prvé obdobie začne plynúť v deň prvého zasadnutia Stabilizačnej a asociačnej rady a uplynie 31. decembra 2005.

Článok 2

Zasadnutia

Stabilizačná a asociačná rada zasadá pravidelne na úrovni ministrov raz do roka. Mimoriadne zasadnutia Stabilizačnej a asociačnej rady sa môžu uskutočniť na požiadanie jednej zo strán, ak sa tak strany dohodnú.

Ak sa strany nedohodnú inak, všetky schôdze Stabilizačnej a asociačnej rady sa uskutočnia na obvyklom mieste zasadnutí Rady Európskej únie v deň, na ktorom sa obe strany dohodnú.

Zasadnutia Stabilizačnej a asociačnej rady zvolávajú spoločne tajomníci Stabilizačnej a asociačnej rady po dohode s predsedom.

Článok 3

Zastupovanie

Členovia Stabilizačnej a asociačnej rady môžu byť zastúpení, ak sa nemôžu zúčastniť na zasadnutí. Ak si člen želá byť zastúpený, musí predsedu informovať o mene zástupcu pred zasadnutím, na ktorom ho má zastupovať.

Zástupca člena Stabilizačnej a asociačnej rady vykonáva všetky práva tohto člena.

Článok 4

Delegácie

Každého člena Stabilizačnej a asociačnej rady môžu sprevádzať úradníci.

Predsedu treba pred každým stretnutím informovať o plánovanom zložení delegácií každej zo strán.

Zástupca Európskej investičnej banky sa zúčastní na zasadnutiach Stabilizačnej a asociačnej rady ako pozorovateľ v prípade, ak sú na programe rokovania záležitosti týkajúce sa banky.

Stabilizačná a asociačná rada môže pozvať na zasadnutia aj nečlenov, aby poskytli informácie ku konkrétnej záležitosti.

Článok 5

Sekretariát

Úradník generálneho sekretariátu Rady Európskej únie a úradník misie Chorvátska v Bruseli konajú spoločne ako tajomníci Stabilizačnej a asociačnej rady.

Článok 6

Korešpondencia

Korešpondencia adresovaná Stabilizačnej a asociačnej rade sa zasiela predsedovi Stabilizačnej a asociačnej rady na adresu generálneho sekretariátu Rady Európskej únie.

Obidvaja tajomníci zabezpečia, aby korešpondencia bola doručená predsedovi Stabilizačnej a asociačnej rady, a ak je to potrebné, aj ďalším členom Stabilizačnej a asociačnej rady. Korešpondencia, ktorá sa dáva na vedomie, sa posiela generálnemu sekretariátu Komisie, stálym zastúpeniam členských štátov a misii Chorvátska v Bruseli.

Oznámenia predsedu Stabilizačnej a asociačnej rady zasielajú obidvaja tajomníci príslušným adresátom, a ak je to potrebné, ďalším členom Stabilizačnej a asociačnej rady na adresy uvedené v predchádzajúcom odseku.

Článok 7

Verejnosť zasadnutí

Pokiaľ sa nerozhodne inak, zasadnutia Stabilizačnej a asociačnej rady sú neverejné.

Článok 8

Programy zasadnutí

1. Predseda vypracuje predbežný program pre každé zasadnutie. Tajomníci Stabilizačnej a asociačnej rady ho zašlú na adresy uvedené v článku 6 najneskôr do 15 dní pred začiatkom zasadnutia.

Predbežný program obsahuje body, ktoré boli zaslané predsedovi so žiadosťou o zaradenie do programu najneskôr do 21 dní pred začiatkom zasadnutia; body však nemôžu byť zaradené do predbežného programu, pokiaľ sa sprievodná dokumentácia neodovzdá tajomníkom, najneskôr v deň odoslania programu zasadnutia.

Program zasadnutia prijme Stabilizačná a asociačná rada na začiatku každého zasadnutia.

Ak sa tak obe strany dohodnú, do programu možno zaradiť aj bod, ktorý nie je v predbežnom programe.

2. Predseda môže po dohode s oboma stranami skrátiť lehoty stanovené v odseku 1, aby sa zohľadnili požiadavky konkrétneho prípadu.

Článok 9

Zápisnica

Návrh zápisnice z každého zasadnutia vypracúvajú dvaja tajomníci.

Zápisnica spravidla pri každom bode programu obsahuje toto:

— dokumentáciu predloženú Stabilizačnej a asociačnej rade,

— stanoviská, o zaznamenanie ktorých požiadal člen Stabilizačnej a asociačnej rady,

— prijaté rozhodnutia a odporúčania, dohodnuté stanoviská a prijaté závery.

Návrh zápisnice sa predloží Stabilizačnej a asociačnej rade na schválenie. Po schválení podpíše zápisnicu predseda a dvaja tajomníci. Zápisnica sa uloží do archívu generálneho sekretariátu Rady Európskej únie, ktorý funguje ako depozitár dokumentov pridruženia. Overená kópia sa odošle na každú adresu uvedenú v článku 6.

Článok 10

Rozhodnutia a odporúčania

1. Stabilizačná a asociačná rada prijíma svoje rozhodnutia a odporúčania na základe spoločnej dohody strán. V období medzi schôdzami prijíma Stabilizačná a asociačná rada rozhodnutia a odporúčania na základe písomného postupu, ak sa tak obe strany dohodnú.

2. Rozhodnutia a odporúčania Stabilizačnej a asociačnej rady v zmysle článku 112 Dohody o stabilizácii a pridružení sa nazývajú ako „rozhodnutie“ a „odporúčanie“ s poradovým číslom, dátumom ich prijatia a opisom predmetu.

Rozhodnutia a odporúčania Stabilizačnej a asociačnej rady podpíše predseda a overia dvaja tajomníci.

Rozhodnutia a odporúčania sa posielajú na každú z adries uvedených v článku 6.

Každá zo strán sa môže rozhodnúť, že rozhodnutia alebo odporúčania Stabilizačnej a asociačnej rady uverejní vo svojej príslušnej úradnej publikácii.

Článok 11

Jazyky

Úradné jazyky Stabilizačnej a asociačnej rady sú úradné jazyky oboch strán.

Pokiaľ sa nerozhodne inak, porady Stabilizačnej a asociačnej rady sú založené na dokumentácii vypracovanej v týchto jazykoch.

Článok 12

Výdavky

Spoločenstvo a Chorvátsko uhradia každý osobitne výdavky, ktoré sa vynaložia v súvislosti s ich účasťou na zasadnutiach Stabilizačnej a asociačnej rady, obidve strany hradia služobné, cestovné náklady a diéty, ako aj poštovné a telekomunikačné náklady.

Výdavky spojené s tlmočením na zasadnutiach, prekladmi a kopírovaním dokumentov hradí Spoločenstvo, s výnimkou nákladov na tlmočenie alebo preklady do alebo z chorvátčiny, ktoré hradí Chorvátsko.

Ostatné výdavky spojené s organizáciou zasadnutí hradí hostiteľská strana.

Článok 13

Stabilizačný a asociačný výbor

1. Týmto sa zriaďuje Stabilizačný a asociačný výbor, ktorý bude pomáhať Stabilizačnej a asociačnej rade pri plnení jej úloh. Výbor bude pozostávať zo zástupcov Rady Európskej únie a zástupcov Komisie Európskych spoločenstiev na jednej strane a zo zástupcov vlády Chorvátska na druhej strane, obyčajne na úrovni vyšších štátnych úradníkov.

2. Stabilizačný a asociačný výbor pripravuje zasadnutia a porady Stabilizačnej a asociačnej rady, prípadne vykonáva rozhodnutia Stabilizačnej a asociačnej rady a všeobecne zabezpečuje kontinuitu vzťahov pridruženia a riadne plnenie Dohody o stabilizácii a pridružení. Výbor posudzuje všetky otázky predložené Stabilizačnou a asociačnou radou takisto ako aj iné záležitosti, ktoré sa môžu vyskytnúť pri každodennom plnení ustanovení Dohody o stabilizácii a pridružení. Výbor predkladá koncepty alebo návrhy rozhodnutí/odporúčaní na prijatie Stabilizačnej a asociačnej rade.

3. V prípadoch, keď Dohoda o stabilizácii a pridružení odkazuje na povinnosť konzultovať alebo možnosť konzultovať, takáto konzultácia sa môže uskutočniť v rámci Stabilizačného a asociačného výboru. Konzultácia môže pokračovať v Stabilizačnej a asociačnej rade, ak sa tak obe strany dohodnú.

4. Rokovací poriadok Stabilizačného a asociačného výboru tvorí prílohu k tomuto rozhodnutiu.

V Luxemburgu 26. apríla 2005 Za Stabilizačný a asociačný výbor J. ASSELBORN predseda

PRÍLOHA

Rokovací poriadok Stabilizačného a asociačného výboru

Článok 1

Predsedníctvo

Stabilizačnému a asociačnému výboru striedavo predsedá počas dvanástich mesiacov zástupca Európskej komisie v mene Spoločenstva a jeho členských štátov a zástupca vlády Chorvátska. Prvé obdobie začne plynúť v deň prvého zasadnutia Stabilizačnej a asociačnej rady a uplynie 31. decembra 2005.

Článok 2

Zasadnutia

Zasadnutie Stabilizačného a asociačného výboru sa uskutoční vtedy, keď si to okolnosti vyžiadajú, a po dohode oboch strán.

Každé zasadnutie Stabilizačného a asociačného výboru sa uskutoční v termíne a na mieste, ktoré si dohodnú obe strany.

Zasadnutia Stabilizačného a asociačného výboru zvoláva jeho predseda.

Článok 3

Delegácie

Pred každým zasadnutím treba predsedu informovať o plánovanom zložení delegácií každej strany.

Článok 4

Sekretariát

Úradník Európskej komisie a úradník vlády Chorvátska konajú spoločne ako tajomníci Stabilizačného a asociačného výboru.

Všetky oznámenia predsedu a oznámenia adresované predsedovi Stabilizačného a asociačného výboru, ustanovené v tomto rozhodnutí, sa posielajú tajomníkom Stabilizačného a asociačného výboru a tajomníkom a predsedovi Stabilizačnej a asociačnej rady.

Článok 5

Verejnosť zasadnutí

Pokiaľ sa nerozhodne inak, zasadnutia Stabilizačného a asociačného výboru sú neverejné.

Článok 6

Program zasadnutí

1. Predseda vypracuje predbežný program pre každé zasadnutie. Tajomníci Stabilizačného a asociačného výboru ho zašlú na adresy uvedené v článku 4 najneskôr do 15 dní pred začiatkom zasadnutia.

Predbežný program obsahuje body, ktoré boli zaslané predsedovi so žiadosťou o zaradenie do programu, najneskôr 21 dní pred začiatkom zasadnutia; body však nemôžu byť zaradené do predbežného programu, pokiaľ sa sprievodná dokumentácia neodovzdá tajomníkom, najneskôr v deň odoslania programu zasadnutia.

Stabilizačný a asociačný výbor môže vyzvať odborníkov, aby sa zúčastnili na ich zasadnutiach a poskytli informácie ku konkrétnym záležitostiam.

Program zasadnutia prijme Stabilizačný a asociačný výbor na začiatku každého zasadnutia. Ak sa tak obe strany dohodnú, do programu možno zaradiť aj bod, ktorý nie je v predbežnom programe.

2. Predseda môže po dohode s oboma stranami skrátiť lehoty stanovené v odseku 1, aby sa zohľadnili požiadavky konkrétneho prípadu.

Článok 7

Zápisnica

Zápisnica sa robí z každého zasadnutia a zakladá sa na súhrne záverov Stabilizačného a asociačného výboru, ktorý podá predseda.

Po schválení Stabilizačným a asociačným výborom podpíše zápisnicu predseda a tajomníci a potom ju dostane každá zo strán. Kópia zápisnice sa zašle na všetky adresy uvedené v článku 4.

Článok 8

Rozhodnutia a odporúčania

V špecifických prípadoch, keď je Stabilizačný a asociačný výbor splnomocnený Stabilizačnou a asociačnou radou podľa článku 114 Dohody o stabilizácii a pridružení prijímať rozhodnutia a odporúčania, sa tieto akty nazývajú ako „rozhodnutie“ a „odporúčanie“ s poradovým číslom, dátumom ich prijatia a opisom predmetu. Rozhodnutia a odporúčania sa prijímajú spoločnou dohodou medzi stranami.

Rozhodnutia a odporúčania Stabilizačného a asociačného výboru podpíše predseda a overia dvaja tajomníci a zašlú ich na adresy uvedené v článku 4 tejto prílohy.

Každá zo strán sa môže rozhodnúť, že rozhodnutia alebo odporúčania Stabilizačného a asociačného výboru uverejní vo svojej príslušnej úradnej publikácii.

Článok 9

Výdavky

Spoločenstvo a Chorvátsko uhradia každý osobitne výdavky, ktoré sa vynaložia v súvislosti s ich účasťou na zasadnutiach Stabilizačného a asociačného výboru, obidve strany hradia služobné, cestovné náklady a diéty, ako aj poštovné a telekomunikačné náklady.

Výdavky spojené s tlmočením na zasadnutiach, prekladmi a kopírovaním dokumentov hradí Spoločenstvo, s výnimkou nákladov na tlmočenie alebo preklady do alebo z chorvátčiny, ktoré hradí Chorvátsko.

Ostatné výdavky spojené s organizáciou zasadnutí hradí hostiteľská strana.

Článok 10

Podvýbory a špeciálne skupiny

Stabilizačný a asociačný výbor môže zriadiť podvýbory alebo špeciálne skupiny, ktoré budú pracovať pod dozorom Stabilizačného a asociačného výboru, ktorému po každom svojom zasadnutí podajú správu. Stabilizačný a asociačný výbor môže rozhodnúť o zrušení existujúcich podvýborov alebo skupín, môže stanovovať alebo meniť ich podmienky, alebo tiež zriadiť ďalšie podvýbory alebo skupiny, ktoré mu budú pomáhať pri plnení jeho úloh. Tieto podvýbory a skupiny nemajú žiadne rozhodovacie právomoci.